„Cazul Becali” se află, în opinia premierului Victor Ponta, pe lista deținuților pentru care „instituția grațierii trebuie să funcționeze”. Cererea de grațiere a lui Gigi Becali se află în acest moment la Ministerul Justiției, decizia de a o înainta sau nu președintelui traian Băsescu aparținându-i ministrului Robert Cazanciuc.

„Există o cerere la Ministerul Justiției. Ministrul m-a informat. Va lua o decizie. Dacă aș fi ministrul Justiției, aș propune președintelui. Dar nu sunt. Decizia aparține ministrului Justiției”, a răspuns Victor Ponta, întrebat, într-un interviu la Antena 3, dacă este de acord cu grațierea lui Becali.

Premierul nu a restrâns însă potențiala listă la situația fostului deputat PNL. „Cazul Becali este cel mai cunoscut. Sunt mai multe cereri și cred că instituția grațierii trebuie să funcționeze atunci când sunt situații umane speciale. Să vedem ce e mai important: să îi ții în închisoare sau…”, a adăugat Ponta.